text: Ny prinsesse mødte folket
  27 januar 2012 kl. 12.16
  Prins Joachim og prinsesse Marie viste fredag stolt deres tre dage gamle prinsesse frem for offentligheden.
  Prins Joachim og prinsesse Marie viste fredag stolt deres tre dage gamle prinsesse frem for offentligheden.
  Glæden var ikke til at tage fejl af hos de nybagte forældre, prins Joachim og prinsesse Marie, da de fredag formiddag for første gang viste landets lille nye prinsesse frem for offentligheden i Rigshospitalet foyer i København.
  Den yndige kun tre dage gamle pige på knap en halv meter, 2930 gram og med mørkt hår var svøbt i en lys rosa dragt og sov sødt og trygt fra hele seancen.
  Parret fortalte, at hun indtil videre har været meget nem.
  - Hun sover og spiser og sover. Men hun er meget sød, sagde prinsesse Marie, der strålede som altid.
  - Hun har god appetit og også appetit på livet, tilføjede den stolte far.
  Prins Joachim, der nu er far til fire, ytrede efter fødslen i tirsdags stor glæde over endelig at have fået en pige, der efter hans mening ligner sin mor. Hun var dog af en anden mening.
  - Det er svært at sige. Vi ved det ikke endnu. Hun er så lille, sagde den storsmilende nybagte mor.
  
  Joachim var til god hjælp
  Den højgravide prinsesse blev indlagt klokken fire tirsdag morgen, og alt i alt varede fødslen 6-7 timer uden komplikationer.
  Begge forældre roste fredag fødselsteamet på Rigshospitalet for deres indsats. Holdet har været til stede under samtlige af prins Joachim og kronprins Frederiks hustruers fødsler.
  - Teamet har været de bedste. De har været en fantastisk støtte og hjælp, sagde prinsesse Marie.
  - Vi bliver altid så utroligt godt behandlet her. Det er næsten helt svært at sige farvel, tilføjede prins Joachim.
  Også prinsen selv modtog roser fra sin hustru.
  - Han var en fantastisk støtte og en rigtig god hjælp. En fødsel er aldrig rigtig sjov, men det er altid en god oplevelse, fortalte prinsesse Marie.
  De nybagte forældre tager nu til Amalienborg og vender først tilbage til Sønderjylland, når familien er faldet til ro.
   - Hun bliver snotforkælet. I hvert fald af sine brødre, sagde prins Joachim.
  